DA Den Europæiske Unions Tidende CE 88/450

(2004/C 88 E/0460)

SKRIFTLIG FORESPØRGSEL E-3082/03

af David Bowe (PSE) til Kommissionen

(20. oktober 2003)

Om: Påstået israelsk dumping af giftigt affald i Palæstina

Er Kommissionen klar over, at Israel beskyldes for at dumpe giftigt affald i palæstinensiske beboelsesområder, hvilket er et brud på Oslo li-aftalen mellem Palæstina og Israel? Vil den skride til handling over for Israel for at undgå yderligere brud på denne aftale? I benægtende fald, hvorfor ikke?

Samlet svar

afgivet på Kommissionens vegne af Christopher Patten

på skriftlige forespørgsler E-3080/03, E-3081/03 og E-3082/03

(21. november 2003)

Sammen med medlemsstaterne står Kommissionen for næsten halvdelen af al finansiel bistand til palæstinenserne og er den største enkeltdonor. Formålet med dens bistand er at styrke institutionerne i en kommende palæstinensisk stat og samtidig afhjælpe den palæstinensiske befolknings mest presserende behov.

Kommissionen forsøger i tæt samarbejde med andre internationale donorer at løse dels det almindelige problem vedrørende basisydelser inden for sundhed, uddannelse, nødhjælp og sociale tjenester, dels det specifikke problem vedrørende utilstrækkelig vandforsyning og -behandling samt affald ved hjælp af en række konkrete projekter. Ved f.eks. årligt at bidrage med ca. 60 mio. EUR til UNRWA's (De Forenede Nationers Hjælpeorganisation for Palæstinaflygtninge i Mellemøsten) almindelige budget støtter Kommissionen UNRWA's arbejde med kommunale og regionale forsyningsaspekter, der omfatter vandforsynings-, spildevands- og renovationstjenester til flygtningene.

Gennem Kommissionens nødhjælpsprogram for palæstinensiske kommuner, hvortil der er afsat 30 mio. EUR, og som i øjeblikket er ved at blive gennemført, bidrager Kommissionen til at genoprette offentlige basisydelser i kommuner på Vestbredden og i Gazastriben. Projekter under dette program omfatter f.eks. udskiftning af vandledninger i Bethlehem og genopbygning af veje, herunder etablering af et nyt kloaksystem i Gaza.

Desuden mener Kommissionen, at vandspørgsmålet er et vigtigt element i fredsprocessen i Mellemøsten. Den har økonomisk og politisk støttet EU's særlige repræsentants arbejde på vandområdet, og den deltager aktivt i en af Rådets underarbejdsgrupper, der beskæftiger sig med dette spørgsmål. Den har også lanceret et regionalt projekt — det regionale vanddatabankprojekt (RWDB) — med deltagelse af offentlige israelske, jordanske og palæstinensiske vandinstitutioner og -myndigheder for at udvikle et tidstro overvågningssystem for vandressourcer med sigte på at forbedre mulighederne for at forebygge og styre kritiske forandringer i afvandingsområder og flodbækkener.

Kommissionen er bekendt med forlydender om, at Israel har deponeret mængder af farligt affald uden behandling på Vestbredden og i Gazastriben. Vi er også opmærksomme på, at der i de palæstinensiske områder er mangel på infrastruktur til behandling af farligt affald og sortering af farligt fra ikke-farligt affald. Kommissionen har været i forbindelse med De Forenede Nationers Miljøprogram vedrørende deres skrivebordsundersøgelse af miljøet i de besatte palæstinensiske områder i januar 2003. Skrivebords-undersøgelsen behandlede spørgsmålet om påstået dumpning, men nåede ikke frem til nogen konklusion. Den anbefalede at foretage en undersøgelse i marken for at samle materiale om denne sag.